Kamu bisa jelasin ke aku soal Indunisia dalam bahasa banjar?

Indunisia, disambat jua lawan Negara Kesatuan Republik Indonesia (NKRI, ); atawa sahibar Ripublik Indunisia (RI) adalah nagara di Asia Tunggara nang dilalui garis khatulistiwa wan baandak di antara daratan banua Asia wan Australia, wan antara Lalautan Pasipik wan Lalautan Hindia. Indunisia adalah nagara kapulauan pangganalnya di dunia nang tadiri matan 17.504 pulau. Ngaran lain nang rancak dipakai adalah Nusantara. Lawan garumbung mancapai 270.203.917 jiwa wayah tahun 2020, Indunisia jadi nagara bapanggana pangganalnya kaampat di dunia wan nagara bapanggana Muslim pangganalnya di dunia, lawan panganut labih matan 230 juta ikung.

Bantuk nagara Indunisia adalah nagara kasatuan wan bantuk pamarintahan Indunisia adalah ripublik, lawan Dewan Perwakilan Rakyat, Dewan Perwakilan Daerah, wan Parisidin nang dipilih sacara langsung.

Indung banua nagara Indunisia adalah Jakarta. Indunisia bawatasan darat lawan Malaysia di Pulau Kalimantan wan Pulau Sebatik, lawan Papua Nugini di Pulau Papua wan Timor Leste di Pulau Timor. Nagara jiran lainnya adalah Singapura, Pilipina, Australia, wan wilayah pasatuan Kapulauan Andaman wan Nikobar di India.

Sajarah Indunisia banyak diujaki ulih bangsa lainnya. Kapulauan Indunisia jadi wilayah padagangan panting matan abat ka-7, yaitu matan badirinya Kadatuan Sriwijaya, sabuah kamaharajaan Hindu-Buddha nang bapusat di Palembang. Karajaan Sriwijaya ngini manjalin hubungan agama wan padagangan lawan Tiongkok wan India, lawan jua bangsa Arab. Karajaan-karajaan baagama Hindu wan/atawa Buddha mula tumbuh wayah panambaian abat ka-4 sampai abat ka-13 Masihi, diumpati bubuhan padagang wan ulama matan jazirah Arab nang mambawa agama Islam kikira abat ka-8 sampai abat ka-16, wan kadatangan bangsa Irupa wayah warih abat ka-15 mang saling batampur gasan maajaki padagangan rarampah Maluku sawayah era pakujukan samudra. Imbah ada di bawah panjajahan Walanda salawas parak 3 abat, Indunisia nang wayah ngitu bangaran Hindia Walanda manyarihakan kamardikaannya di warih Parang Dunia II, wayah tanggal 17 Agustus 1945. Imbahnya, Indunisia dapat bamamacam tantangan wan pamasalahan barat, mula matan rancaknya tajadi bancana alam, praktik korupsi, konflik susial, garakan siparatisma, runtutan dimukratisasi, wan pariuda pambangunan, paubahan wan pakambangan susial-ikunumi-pulitik, wan pamudirinan nang lakas.

Matan Sabang di hujung Aceh sampai Merauke di tanah Papua, Induniia tadiri matan bamamacam suku bangsa, basa, wan agama. Badasarakan rumpun bangsa (ras), Indunisia tadiri atas bangsa asli pribumi, yaitu Mongoloid Salatan/Austronesia wan Melanesia di mana bangsa Austronesia nang pangganalnya jumlahnya wan tabanyak mangganai Indunisia palihan barat. Sacara tarinci, suku bangsa Jawa adalah suku bangsa pangganalnya lawan garumbung mancapai 41,7% matan sabarataan panggana Indunisia. Sambuyan nasiunal Indunisia, "Bhinneka tunggal ika" ("Babida-bida tagal tatap satu"), bamakna kabaragaman susial-budaya nang mambantuk satu kasatuan/nagara. Suwalih baisi garumbung panggana nang racap wan wilayah nang luas, Indunisia baisi wilayah alam nang mandukung tingkat kabamacaman hayati pangganalnya kadua di dunia.

Indunisia marupakan angguta matan PBB wan satu-satunya angguta nang suah kaluar matan PBB, yaitu wayah tanggal 7 Januari 1965, wan bagabung baasa wayah tanggal 28 Siptimbir 1966. Indunisia tatap disarihakan jadi angguta nang ka-60, kaanggutaan nang sama matan bagabungnya Indunisia wayah tanggal 28 Siptimbir 1950. Suwalih PBB, Indunisia jadi nagara angguta jua matan pahimpunan ASEAN, KAA, APEC, OKI, G-20, wan satumat lagi cagar jadi angguta OECD.